Olivos lömacho caycag Getsemaní huertaman discïpuluncunawan chayaycurmi Jesús caynog nergan:
“Tayta Diosta manacamushgäyag gamcuna caylacho jamarpaycay.”
Nircur Pedruta,
Santiaguta y Juanta más washa läduman pushargan.
Tsaychömi fiyupa laquicur caynog nergan:
“Wanuyparagmi laquicuy tsarimashga.
Gamcunapis Tayta Diosta manacushpayqui caylacho shuyarpaycämay.”
Tsaynog nircurmi más washa läduman aywargan Tayta Diosta manacunanpag.
Tsaychömi gongurpacuycorgan hasta urcunpis pampaman töpananyag.
Tsaynog gongurpacuycurmi Tayta Diosta manacorgan caynog nir:
“Papá,
gampäga imapis manami sasatsu.
Nacanäpag caycashgäpita salvaycalämay.
Itsanga noga munashgänöga ama catsuntsu,
sinöga gam munashgayquinog cayculätsun.”
Tsaynog manacushganpita cutishpanmi tarergan quimsan discïpuluncuna punucashga caycagta.
Tsauraga Pedruta caynog nergan:
“Simón,
¿imanirtag punucashga caycanqui?
¿Manacu juc höralapis ricchayta camäpacushcanqui?
Punushgayquipita ricchayna.
Diosta manacäriy Satanasta mana cäsupänayquipag.
Cäsupayta mana munarpis Tayta Diosta mana manacorga cäsupanquipagmi.”
Yapay cutiycurmi Jesusga puntata manacushgannogla Tayta Diosta manacorgan.
Tayta Diosta manacushganpita yapay cutiycur tarergan quimsan discïpuluncuna pasaypa punucashga caycagta.
Tsaynog tariycuptinmi discïpuluncuna imaniytapis mana camäpacorgantsu.
Quimsa cuti Diosta manacushganpita cutirnami paycunata caynog nergan:
“¿Cananpis gamcuna jinalacu punurcaycanqui?
¡Ricchapäcuy!
Tayta Diospita shamushga captëpis höra chämushganami jutsasapa runacunapa maquinman nogata entregamänanpag.
¡Sharcapäcuyna!
Conträcunapa maquinman entregamänanpag cag runa aywaycämunnami.”
Discïpuluncunawan Jesús parlaycaptinmi Judas Iscariote chayargan atsca runacunata pushashga.
Judasga Jesuspa discïpulunmi cargan.
Tsay runacunami chayargan espädancuna y garrotincuna aptashga.
Jesusta prësu tsarinanpag tsay runacunata cachargan mandag cüracuna,
Moisés escribishganta yachatsegcuna y Israel mayor runacunami.
Tsayman manarag chayarmi Judasga pushashgan runacunata yätsergan caynog nir:
“Mayganpis mutsashgä cagmi Jesusga canga.
Payta prësu tsaripäcunqui.”
Tsaymi chayaycur Judasga Jesusta saludashpan mutsaycorgan.
Tsaynog mutsarcuptinmi Jesusta jucla prësu tsarergan.
Prësu tsariptinmi espädanta jorgurishpan juc discïpulun más mandag cürapa ashmayninpa rinrinta roguriycorgan.
Nircurna tsay runacunata Jesús caynog nergan:
“¿Imanirtag suwa captënogpis gamcuna shamushcanqui espädayquiwan y garrotiquiwanpis prësu tsarimänayquipag?
Nogaga waran waranmi templo patiucho yachatsergä.
Tsaycho caycaptëga ¿imanirtag tsaychöga prësu mana tsarimargayquitsu?
Tsaynog captinpis prësu tsarimänayquipag gamcuna shapäcamuptiquimi Tayta Diosnintsipa palabrancho nishgannogla cumpliycan.”
Jesusta prësu tsariptinnami discïpuluncuna gueshpir aywacärergan japalanta cachaycur.
Juc mözulami säbanasnin aylushgala guepanta gatipargan.
Tsaychömi tsay mözuta tsaripäcorgan.
Tsaynog tsariptin aylurashgan säbanasta logtiriycur tsay mözu garapächula gueshpir aywacorgan.
Tsaypita Jesusta prësu apapäcorgan más mandag cürapa wayinman.
Tsaymanmi juntacargan mandag cüracuna,
Israel mayor runacuna y Moisés escribishgan leycunata yachatsegcunapis.
Jesusta tsayman apapäcuptinmi caru guepalanta Pedro gatirargan.
Más mandag cürapa wayinman chayaycur paypis yaycorgan patio rurinyag.
Tsayman yaycurir templo täpag wardiacunawan jamaraycargan ninacho mashacushpan.
Mandag cüracuna y autoridäcunanaga imanogpapis Jesusta wanutsinantami munapäcorgan.
Tsaynog captinpis manami ima jutsantapis tarergantsu wanutsishga cananpag.
Jesuspa contran atsca runacuna sharcurpis manami mayganpis juc yarpaylaga nipäcorgantsu.
Tsaypitanami waquin runacuna Jesuspa contran sharcur caynog nipäcorgan:
“Nogacuna mayapäcushcä cay runa templuta juchuratsir quimsa junaglacho juc templutana sharcatsinanpag nishgantami.
Tsaynogpis payga nergan runa mana sharcatsishgan templo cananpag cashgantami.”
Jesuspa contran tsaynog nipäcuptinpis manami waquin runacuna nishgancunaman tincorgantsu.
Tsauraga más mandag cüra Jesusta caynog nir taporgan:
“¿Manacu imatapis ninqui tsaynog jitapäshuptiqui?
¿Imanirtag contrayqui tsaynog parlarcaycan?”
Tsaynog tapuptinpis Jesús upälala cacorgan.
Tsaymi más mandag cüra yapay taporgan caynog nir:
“¿Rasunpacu Tayta Dios cachamushgan Cristo caycanqui?
Tsaynogpis ¿rasunpacu Diospa tsurin caycanqui?”
Tsaynog tapuptinmi Jesús nergan:
“Au,
nishgayquinog rasunpami caycä.
Tsaymi nogata ricapäcamanquipag lapanpag munayniyog Tayta Diospa derëcha cag naupancho jamaraycagta.
Tsaynogpis pucutay janancho aywaycämogtami ricapäcamanquipag.”
Tsaynog niptin más mandag cüra pasaypa rabiashpan sotänantapis rachir tsaycho caycag runacunata caynog nergan:
“Tsaynog niycaptenga ¿imapagnatag más testïgutapis ashishun?
Gamcuna mayapäcushcanquimi Dios-tucur parlaycashganta.
Tsaynog captenga gamcuna ¿imanipäcunquitag?”
Tsauraga lapan tsaycho juntaraycag autoridäcunami juc yarpayla nipäcorgan payta wanutsinanpag.
Tsaymi Jesusta togapashpan nawinta träpuwan vendaparcur waquin autoridäcuna magapäcorgan:
“¡Mä adivinay pï magashushgayquitapis!”
nipäcushpan.
Tsaynoglami templo täpag wardiacunapis payta lagyargan.
Patiucho Pedro caycaptin más mandag cürapa ashmaynin warmi tsayman chayargan.
Nina rataycagcho Pedro mashacuycagta ricarmi tsay warmi nergan:
“Gamta ricashcä Nazaretpita cag Jesuswan puriycagtami.”
Tsaynog niptin Pedro caynog nergan:
“Nogaga manami payta reguëtsu,
ni tantyätsu imapita parlaycashgayquitapis.”
Tsaynog nishpanmi sawan yaycuna puncuman witicorgan.
[Tsayman witicuptinmi gällu cantarcorgan.]
Tsaychöpis tsay ashmay warmi tsaycho caycag runacunata caynog nergan:
“¡Cay runataga Jesuswan puriycagtami ricashcä!”
Tsaynog niptinmi mana reguishganta Pedro yapay nergan.
Tsaypita más rätuta tsaycho caycag runacuna Pedruta caynog nergan:
“Rasunpami gamga paywan pureg caycanqui.
Galilea runami canquipis.”
Tsaynog niptinmi Jesusta manacagman churashpan jurar Pedro nergan:
“¡Tsay runaga pishi cacunpis!
¡Paytaga manami reguëtsu!”
Tsaynog niycaptinmi gällu yapay cantarcorgan.
Gällu cantagta mayarmi Pedro yarparcorgan Jesús caynog nishganta:
“Manarag ishcay cuti gällu cantaptinmi quimsa cuti reguimashgayquita ñëgamanquipag.”
Tsay nishganta yarparcurmi Pedro fiyupa laquicushpan wagargan.